משה אולניק

משה אולניק (12 בינואר 1929 - 1 באפריל 2021) היה ממלא מקום יו"ר ההנהלה של בנק הפועלים ומנכ"ל משותף בו במהלך שנות-80 של המאה ה-20 ולאחר מכן שימש כיו"ר בנק משכן.

== ביוגרפיה ==
=== עד מלחמת השחרור ===
אולניק נולד בתל אביב ללאה ושניאור אולניק בשנת 1929. הוא התחנך עד כתה ג' בבית חינוך לילדי העובדים ולאחר מכן בבית ספר "נס ציונה" (כיום גרץ) בעיר. את לימודיו התיכוניים עשה בגימנסיה העברית "הרצליה", שם התחבר לתנועת המחנות העולים במסגרתה עבר את ההכשרה הקדם צבאית של הפלמ"ח. עם סיום לימודיו בשנת 1946, התגייס לפלמ"ח במסגרת "הכשרת מעוז", והצטרף לפלוגה ג' של הגדוד הראשון של הפלמ"ח<ref name=":0"></ref>. בשנת 1947 עבר קורס מפקדי כיתות בקיבוץ דליה, ושירת כמפקד כתה במחלקת "מעוז". במסגרת זו, השתתף בקרבות הגדוד הראשון כדלקמן: ב־19/4/48 בקרב זרעין, שם נאלץ לנהל את נסיגת מחלקתו<ref>אולניק, מ., 2014. בשליחות מתמדת. הוצאת דוקוסטרי בע"מ, עמ' 49 - 52.</ref>; כשבועיים לאחר מכן, במבצע "מטאטא" בגליל; בקרבות בנגב-בבית-חנון ולבסוף היה בכח העתודה בכיבוש באר-שבע. בשנת 1949 הצטרפה "הכשרת מעוז" ואולניק בתוכה לקיבוץ רביבים, ושנה אחר כך נישא לבחירת ליבו מיכל - חברת פלמ"ח גם כן<ref name=":0" />.

=== לאחר קום המדינה ===
בקיבוץ רביבים עבד תחילה בנטיעות, ולאחר מכן בהכנת בלוקים לבנייה מחול מהודק. בשנת 1952 מונה לגזבר הקיבוץ. בשנת 1955 נקרא לראשונה לשרת בתפקיד ציבורי מחוץ לקיבוץ - בתל אביב - עת מונה לכהן כגזבר "המרכז לנוער" של הקיבוץ המאוחד ולאחר מכן כגזבר הקרן של התנועה. בשנים הללו למד לתואר ראשון בכלכלה באוניברסיטת תל אביב. בשנת 1959 חזר לקיבוץ ועבד בלול. בשנת 1961 נבחר להיות מרכז המשק של הקיבוץ. בשנת 1964 מונה להיות מנהל האגף הכלכלי של הקיבוץ המאוחד, ובתקופה זו השלים את לימודי התואר השני בכלכלה באוניברסיטת תל אביב. בסוף שנת 1967 יצא עם משפחתו לשנתיים ללימודי דוקטורט באוניברסיטת לונדון. עם חזרתו, התמנה לנציג התנועה הקיבוצית בהנהלת בנק הפועלים. תחת אחריותו היו באותה עת אשראי הבנק לתעשייה ומערך הלוגיסטיקה. כמו כן כיהן כיו"ר הבנקים: אמפל, חרושת למסחר וניר, והיה נציג חברת העובדים בבנק לפיתוח התעשייה ובבנק אמריקאי ישראלי<ref>שביט, ד., 1973. אני קודם כל חבר קיבוץ. בקיבוץ - בטאון הקיבוץ המאוחד, כרך כ"ו, גיליון מס' 5, עמ' 8 - 9.</ref>. בשנת 1970, במקביל לתפקידיו בבנק הפועלים, מונה על ידי הממשלה להיות חבר במועצה המייעצת לבנק ישראל<ref>כתב המינוי בתוך: אולניק, מ., 2014. בשליחות מתמדת. הוצאת דוקוסטרי בע"מ, עמ' 249.</ref>. בשנת 1973 מונה להיות יו"ר החברה להשקעות של בנק הפועלים. בשנת 1977 מונה להיות מזכיר חברת העובדים שבבעלותה היו בעת ההיא מפעלי תעשייה חינוך ותרבות רבים וכן נדל"ן ופיננסים, חלקם בלבד קיים עד היום<ref></ref>. במסגרת תפקידו זה שימש כיו"ר כור, סולל בונה וחברת שיכון עובדים. בשנת 1979 חזר אולניק להנהלת בנק הפועלים כמנכ"ל משותף וממלא מקום יו"ר ההנהלה של הבנק<ref>בנק הפועלים, מועצת המנהלים, 6.10.91 . "מעריב עסקים", 15.10.91, עמ' 17.</ref>. בתפקידים אלה שימש עד שנת 1994, עת עבר לשמש כיו"ר בנק משכן עד שנת 1998.

במקביל לכל תפקידיו, שימש אולניק כחבר בוועד המנהל של אוניברסיטת בן-גוריון בנגב מאז שנת הקמתה, ועד לשנת 2018. במסגרת זו הקים בשנת 1987 את ועדת הביקורת של המוסד, שבראשה עמד 30 שנה. לזכותו ניתן לזקוף הלכה יוצאת דופן בתחום הביקורת הפנימית בישראל, ואף בעולם כולו, הלכה שנקבעה ביוזמתו בחוקת האוניברסיטה, ש"אין על המבקר מרות אלא החוק החוקה (חוקת האוניברסיטה) והתקנון הכללי"<ref>רון אבני, הביקורת הפנימית באוניברסיטה והחופש האקדמי - בין התנגשות להרמוניה. בתוך: [https://primo.bgu.ac.il/discovery/fulldisplay?docid=alma990023431940204361&context=L&vid=972BGU_INST:972BGU&lang=en&search_scope=MyInst_and_CI&adaptor=Local%20Search%20Engine&tab=Everything&query=any,contains,%D7%9E%D7%93%D7%A2%20%D7%95%D7%A8%D7%95%D7%97%20%D7%91%D7%A0%D7%92%D7%91&offset=0 י. גרדוס ו- י. נבו (עורכים), מדע ורוח בנגב. אונ' ב.ג. בנגב, תשע"ד], עמ' 581. <small>(אורכב 17.05.2020 בארכיון Wayback Machine)</small></ref>.

אולניק היה שותף לפיתוח המואץ של אוניברסיטת בן גוריון בנגב והיה "מורה דרך" להנהלת האוניברסיטה ולסגל הבכיר<ref name=":1"></ref>.

ועוד במקביל לתפקידיו, שימש אולניק כיו"ר העמותה להנצחת זכרה של ראשת הממשלה גולדה מאיר. לאורך כל שנות פעילותו הציבורית שמר אולניק על קשר מיוחד עם "גולדה", שהיה לה בית ומשפחה בקיבוץ רביבים<ref name=":1" />. הובא למנוחות בבית העלמין בקיבוץ.

== קישורים חיצוניים ==
* [https://www.palmach.org.il/veterans/veteranpage/?itemId=73994 אולניק משה] באתר הפלמ"ח
* [https://palmach.org.il/history/database/?itemId=5322 הכשרת מעוז ב'] (1946-1949)
== ביאורים ==

== הערות שוליים ==

קטגוריה:מנהלי בנק הפועלים
קטגוריה:דירקטורים ישראלים
קטגוריה:רביבים: אישים
קטגוריה:אנשי היישוב ילידי הארץ
קטגוריה:בוגרי אוניברסיטת תל אביב
קטגוריה:לוחמי הפלמ"ח
קטגוריה:בוגרי בית הספר היסודי גרץ (תל אביב)
קטגוריה:בוגרי גימנסיה הרצליה
קטגוריה:בוגרי המחנות העולים
קטגוריה:אישים הקבורים ברביבים
קטגוריה:ישראלים שנולדו ב-1929
קטגוריה:ישראלים שנפטרו ב-2021